

Juhász Ferenc

*Fekete páva*

Nagy László rajza Kormos Istvánról

Szögletek, horpadások, pontok, vonalak

egyensúlya ez a fej. Csiszolt, eres és egy-tömbbe maradt.

Az alsó szemhéjakat övezi bánatos, mély

bádogból-kalapált teknő-karéj.

Emlékszel-e Pista, sírt a havas éj:

– Vitte Jézus Krisztus is a maga zöld fáját!

– Más öleli Kormos Pista babáját.

Mint megdőlt régi sírkő, tünődve áll

asszonyok verdeső vállainál.

Ha könnye van: az gyöngyház-nyelű kés,

ha szava van: az lassan-felizzó ős-remegés.

Emlékszel-e Pista, édes öregem,

ültünk a dunaparti márvány-cöveken

és jajgatott és sírt a szerelem.

Apja nincs és anyja nincs neki.

Talán az isten őt gondolta ki,

hogy fölmentse a bűn alól magát.

Ha porba ér: nő ott Főnix-madár, fehér virág.

Emlékszel-e Pista, emlékszel-e még,

tél volt, villany-ujsággal tele ég,

sírtunk: ölelni, élni lehet-e még?

Szívén fekete páva sétál, fekete páva énekel.

Csak szólj neki: megdől merengve, nem felel.

Nem szól: a kényes páva lépteire fölfigyel.

Csak sír: a páva-hang igézi el.

Emlékszel-e Pista, édes öregem,

akkor egy üveg bor volt a szerelem,

holdas sínpár volt a szerelem.

Ne osztozkodjatok rajta asszonyok,

mint édes cipón éhező rabok.

Ne marakodjatok érte bánatok,

mint haldokló szerelmén vércse-asszonyok!

Emlékszel-e Pista, a múltkoriban

elmondtam, hogy elvesztem magam,

ha nincsen jogom arra, ami van.

Kik tudtok szeretni, szerelemért ölni,

ráértek őt akkor meggyűlölni,

ha szögletek, horpadások, pontok, vonalak

egyensúlyából csak a béna csönd marad.